### NN 143/2023 (1.12.2023.), Odluka o porezima Grada Pazina

GRAD PAZIN

1966

Na temelju članaka 42. Zakona o lokalnim porezima (»Narodne novine« broj 115/16., 101/17., 114/22. i 114/23.) i članka 22. Statuta Grada Pazina (»Službene novine Grada Pazina« broj 17/09., 4/13., 23/14., 1/18., 5/20., 4/21. i 24/21. – pročišćeni tekst), Gradsko vijeće Grada Pazina na sjednici održanoj 16. studenoga 2023. godine, donijelo je

ODLUKU

O POREZIMA GRADA PAZINA

I. OPĆA ODREDBA

Članak 1.

Ovom se Odlukom utvrđuju vrste poreza koji pripadaju Gradu Pazinu (dalje: Grad), porezni obveznici, porezne osnovice, stope i visine poreza te način obračuna i plaćanja poreza.

Gradski porezi prihod su Proračuna Grada.

II. VRSTE POREZA

Članak 2.

Grad uvodi i njemu pripadaju sljedeći porezi:

1. porez na potrošnju,

2. porez na kuće za odmor,

3. porez na korištenje javnih površina.

1. Porez na potrošnju

Članak 3.

Porez na potrošnju plaća se na potrošnju alkoholnih pića (vinjak, rakija i žestoka pića), prirodnih vina, specijalnih vina, piva i bezalkoholnih pića u ugostiteljskim objektima.

Članak 4.

Obveznik poreza na potrošnju je svaka pravna i fizička osoba koja pruža ugostiteljske usluge na području Grada.

Članak 5.

Osnovica poreza na potrošnju je prodajna cijena pića po kojoj se pića prodaju u ugostiteljskom objektu, a u koju nije uključen porez na dodanu vrijednost.

Porez na potrošnju plaća se po stopi od 3 % na osnovicu iz stavka 1. ovog članka.

Članak 6.

Obračunsko razdoblje poreza na potrošnju je od prvog do posljednjeg dana u mjesecu.

Obveznik poreza dužan je Poreznoj upravi, Područnom uredu – Ispostavi Pazin (dalje: Porezna uprava) podnijeti mjesečni izvještaj o obračunatom porezu na propisanom obrascu do 20. dana u mjesecu za prethodni mjesec. Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

Obveznik poreza na potrošnju dužan je u svom knjigovodstvu osigurati podatke potrebne za utvrđivanje i plaćanje poreza na potrošnju.

Članak 7.

Poslove utvrđivanja, evidentiranja, nadzora, naplate i prisilne naplate poreza na potrošnju, za Grad obavlja Porezna uprava.

Poreznoj upravi za poslove iz stavka 1. ovog članka pripada naknada od 5 % od ukupno naplaćenih prihoda. Ovlašćuje se nadležna organizacija platnog prometa zadužena za naplatu javnih prihoda (FINA) da naknadu Poreznoj upravi obračuna i uplati u Državni proračun do zadnjeg dana u mjesecu za prethodni mjesec.

Porezna uprava dužna je Gradu dostaviti Izvješće o utvrđenom i naplaćenom porezu do 15. u mjesecu za prethodni mjesec.

2. Porez na kuće za odmor

Članak 8.

Kućom za odmor smatra se svaka zgrada ili dio zgrade ili stan koji se koristi povremeno ili sezonski, odnosno koji se ne koristi za trajno stanovanje.

Kućom za odmor ne smatraju se gospodarstvene zgrade koje služe za smještaj poljoprivrednih strojeva, oruđa i drugog pribora.

Članak 9.

Porez na kuće za odmor plaćaju pravne ili fizičke osobe koje su vlasnici kuća za odmor na području Grada.

Obveza plaćanja poreza na dohodak s osnove obavljanja djelatnosti iznajmljivanja stanova, soba i postelja putnicima i turistima te organiziranja kampova prema odredbama posebnog propisa o porezu na dohodak nema utjecaja na utvrđivanje statusa kuće za odmor.

Članak 10.

Porez na kuće za odmor plaća se godišnje, u iznosu od 4 eura po četvornom metru korisne površine kuće za odmor.

Porez na kuće za odmor plaća se u roku od 15 dana od dana dostave rješenja o utvrđivanju toga poreza.

Rješenje o utvrđivanju poreza na kuće za odmor donosi nadležni upravni odjel Grada.

Članak 11.

Obveznici poreza na kuće za odmor dužni su nadležnom upravnom odjelu Grada dostaviti podatke o kući za odmor, o mjestu gdje se kuća nalazi, korisnu površinu kuće, kao i podatke o poreznom obvezniku za potrebe razreza poreza najkasnije do 31. ožujka godine za koju se utvrđuje porez na kuće za odmor.

Članak 12.

Porez na kuće za odmor ne plaća se na kuće za odmor izuzete od plaćanja Zakonom o lokalnim porezima.

Pri promjeni vlasništva kuća za odmor tijekom kalendarske godine novi vlasnik plaća porez na kuću za odmor ako taj porez nije bio utvrđen prijašnjem vlasniku.

3. Porez na korištenje javnih površina

Članak 13.

Porez na korištenje javnih površina plaćaju pravne i fizičke osobe koje koriste javne površine.

Javnim površinama, u smislu ove Odluke smatraju se zemljišta definirana Odlukom o komunalnom redu.

Privremenim objektima, odnosno reklamnim predmetima, u smislu ove Odluke smatraju se objekti i predmeti definirani Odlukom o uvjetima i naknadama za postavljanje privremenih objekata i reklamnih predmeta.

Članak 14.

Porez na korištenje javnih površina za postavljanje privremenih objekata, reklamnih predmeta te za ostale namjene određuje se u eurima po satu, metru kvadratnom ili po komadu, satno, dnevno ili mjesečno, i to:

|  |  |  |  |  |  |
| --- | --- | --- | --- | --- | --- |
| Rbr. | Privremeni objekti | m²/kom. | Satno | Dnevno | Mjesečno |
| 1. | Postava kioska (jednoprostrana jedinica za pružanje usluge preko pulta) | m² |  |  | 10,00 |
| 2. | Postava montažnog objekta (jednoprostrana jedinica za pružanje usluge unutar objekta) | m² |  |  | 10,00 |
| 3. | Pokretna naprava |  |  |  |  |
| 3.1. | Postava pokretne radnje (prostorno neovisna i prenosiva jedinica, u pravilu na kotačima) |  |  |  |  |
| 3.1.1. | Za obavljanje uslužne djelatnosti | m² |  | 4,00 |  |
| 3.1.2. | Za obavljanje ugostiteljske djelatnosti | m² |  | 4,00 |  |
| 3.1.3. | Za obavljanje trgovačke djelatnosti | m² |  | 4,00 |  |
| 3.2. | Postava uslužne naprave (ledenica za sladoled, rashladna vitrina, automat za sladoled, bankomat i slično) | kom. |  | 4,50 |  |
| 3.3. | Postava naprave za zabavu (vrtuljak, trampolin, tobogan i slično) | m² |  | 0,60 |  |
| 3.4. | Postava zabavnog parka (luna park, cirkus, klizalište, karting i slično) | m² |  | 0,40 |  |
| 3.5. | Postava štanda (pult, stol, otvorenog ili zatvorenog tipa) | kom. |  | 25,00 |  |
| 3.6. | Postava ugostiteljskog šanka | m² |  | 12,00 |  |
| 3.7. | Postava ugostiteljske terase |  |  |  |  |
| 3.7.1. | Sezonska otvorena ugostiteljska terasa | m² |  | 0,35 |  |
| 3.7.2. | Stalna zatvorena ugostiteljska terasa | m² |  | 0,40 |  |
| 3.8. | Postava građevinske skele |  |  |  |  |
| 3.8.1. | Površine do 80,00 m² | m² |  | 0,20 |  |
| 3.8.2. | Površine preko 80,00 m² | m² |  | 0,15 |  |

|  |  |  |  |  |  |
| --- | --- | --- | --- | --- | --- |
| Rbr. | Reklamni predmeti | m²/kom. | Satno | Dnevno | Mjesečno |
| 1. | Postava transparenta (reklamni predmet koji se postavlja iznad javno prometne ili druge površine) | kom. |  | 2,00 |  |
| 2. | Postava reklamne zastave (reklamni predmet koji sadrži reklamni natpis) | kom. |  |  | 15,00 |
| 3. | Postava reklamnog naziva (predmet koji označava naziv poslovnog prostora) | kom. |  |  | 7,00 |
| 4. | Postava reklamnog panoa (predmet namijenjen isticanju reklamne poruke) |  |  |  |  |
| 4.1. | Samostojeći reklamni pano (tzv. sendvič) (reklamni pano na prijenosnom stalku) | kom. |  | 0,80 |  |
| 4.2. | Reklamni pano velikog formata (jumbo reklamni pano) (površine 6,00 m² i više) | m² |  | 0,20 |  |
| 4.3. | Reklamni pano na stupu javne rasvjete (dimenzija 100,00 cm x 150,00 cm s time da visina od donjeg ruba pa do tla iznosi najmanje 4,50 m) | kom. |  | 0,15 |  |
| 5. | Postava reklamne tende | kom. |  |  | 11,00 |
| 6. | Postava reklamnog suncobrana | kom. |  |  | 6,00 |
| 7. | Postava reklamnog ormarića ili vitrine | kom. |  |  | 25,00 |
| 8. | Postava reklamnog uređaja | kom. |  |  | 75,00 |
| 9. | Postava reklamnog stupa | kom. |  |  | 75,00 |
| 10. | Postava reklamne ograde | m² |  |  | 3,00 |
| 11. | Postava reklame na zaštitnoj ogradi gradilišta | m² |  |  | 3,00 |
| 12. | Postava reklame na zaštitnom platnu građevinske skele | m² |  |  | 3,00 |

|  |  |  |  |  |  |
| --- | --- | --- | --- | --- | --- |
| Rbr. | Ostale namjene | m²/kom.  /sat | Satno | Dnevno | Mjesečno |
| 1. | Snimanje filma i reportaža | kom. |  | 300,00 |  |
| 2. | Snimanje reklama i reklamnog TV spota | kom. |  | 300,00 |  |
| 3. | Snimanje/fotografiranje za katalog | kom. |  | 300,00 |  |
| 4. | Distribucija letaka i promidžbenih materijala | kom. |  | 40,00 |  |
| 5. | Ulična zabava (ljudska statua, sviranje) | kom. |  | 2,00 |  |
| 6. | Zvučno oglašavanje | sat | 15,00 |  |  |
| 7. | Organizacija događanja (koncerti i druga komercijalna događanja, političke aktivnosti – tribine i sl.) | m² |  | 0,25 |  |
| 8. | Postava bankomata | kom. |  |  | 350,00 |
| 9. | Dovoz/odvoz građevinskog materijala i opreme | m² |  | 0,20 |  |
| 10. | Postava dizalice u sklopu obavljanja građevinskih radova | m² |  | 0,30 |  |
| 11. | Dovoz/odvoz ogrijeva | m² |  | 0,20 |  |
| 12. | Korištenje električne energije iz elektro ormarića u vlasništvu Grada |  |  |  |  |
| 12.1. | Štandovi, kućice i pokretne naprave do 2 kW | kom. |  | 7,00 |  |
| 12.2. | Štandovi, kućice i pokretne naprave od 2 do 5 kW | kom. |  | 15,00 |  |
| 12.3. | Štandovi, kućice i pokretne naprave preko 5 kW – za svaki naredni kW | kom. |  | 3,00 |  |
| 12.4. | Promotivne akcije, prezentacije i drugi programi | kom. |  | 50,00 |  |
| 12.5. | Priključak pozornice | kom. |  | 100,00 |  |

Od plaćanja poreza/paušala za korištenje električne energije iz točke 12., osim kada organiziraju komercijalna događanja, oslobođeni su:

– Ustanove i trgovačka društva kojih je Grad Pazin osnivač,

– Organizatori programa kojih je pokrovitelj Grad Pazin, a koje imaju sjedište ili prebivalište na području Grada Pazina te za projekte i manifestacije od interesa za Grad.

Članak 15.

Visinu, način i uvjete plaćanja poreza na korištenje javnih površina za vrijeme održavanja manifestacija koje organizira Grad ili su od značenja za Grad određuje Gradonačelnica Grada Pazina o čemu donosi zaključak.

Visinu, način i uvjete plaćanja poreza na korištenje javnih površina koji nije definiran ovom Odlukom određuje Gradonačelnica Grada Pazina o čemu donosi zaključak.

Članak 16.

Nadležni upravni odjel Grada će, na zahtjev zainteresirane osobe ili po službenoj dužnosti, izdati rješenje o porezu na korištenje javnih površina.

Rješenjem iz stavka 1. ovog članka, osim visine poreza, utvrdit će se i posebni uvjeti za postavljanje privremenog objekta i reklamnog predmeta u skladu s općim aktom koji uređuje to područje.

Rješenjem iz stavka 1. ovog članka odobrit će se korištenje javnih površina samo ako podnositelj zahtjeva nema nepodmirenih dospjelih dugovanja prema Gradu Pazinu s bilo koje osnove.

Članak 17.

Ako dva ili više podnositelja zahtjeva podnesu zahtjev za korištenje javne površine koji se odnosi na istu površinu, odnosno ako ima dva ili više zainteresiranih za korištenje iste javne površine, nadležni upravni odjel Grada provest će usmenu javnu dražbu nakon koje će izabrati ponuditelja koji je ponudio najviši iznos poreza.

Početni iznos poreza za usmenu javnu dražbu utvrdit će se primjenom članaka 16. i 17. ove Odluke.

Članak 18.

Korištenje javnih površina za provođenje humanitarnih i neprofitnih aktivnosti odobrava se bez plaćanja poreza na korištenje javnih površina.

Rješenje iz stavka 1. Ovog članka donosi nadležni upravni odjel Grada.

Članak 19.

Za korištenje javnih površina u razdoblju kraćem od mjesec dana, porez na korištenje javnih površina plaća se odjednom, prije početka korištenja javne površine.

Za korištenje javnih površina u razdoblju dužem od mjesec dana, porez na korištenje javnih površina plaća se mjesečno, po ispostavljenom računu.

III. ZAVRŠNE ODREDBE

Članak 20.

Za utvrđivanje poreza, naplatu, žalbe, obnovu postupka, zastaru, ovršni postupak, prekršajni postupak, kao i sve ostale postupovne radnje primjenjuju se odredbe Zakona o porezu na dohodak, Općeg poreznog zakona i Zakona o lokalnim porezima.

Članak 21.

Stupanjem na snagu ove Odluke prestaje važiti Odluka o porezima Grada Pazina (»Narodne novine« broj 41/17., 118/17. i 156/22. i »Službene novine Grada Pazina« broj 15/17., 43/17. i 51/22.).

Članak 22.

Ova Odluka objavit će se u »Narodnim novinama« i »Službenim novinama Grada Pazina« i Općina Cerovlje, Gračišće, Karojba, Lupoglav i Sv. Petar u Šumi, a stupa na snagu 1. siječnja 2024. godine.

Klasa: 410-01/23-01/02

Urbroj: 2163-01-02/01-23-7

Pazin, 16. studenoga 2023.

GRADSKO VIJEĆE GRADA PAZINA

Predsjednica
 Gradskog vijeća
 Enna Peroš, v. r.